असल इच साहित्य इच शब्द दा प्रयोग अनुभूति दी अभिव्यक्ति आस्तै कीता जंदा ऐ। कविता दा बाह्‌रला रूप कला- पक्ख दी संज्ञा कन्नै संबोधत कीता जंदा ऐ। अलंकार आदि कविता दे बाह्‌रले अंग मन्ने जंदे न। भाव-पक्ख ते कला-पक्ख दा आपसी गैह्‌रा सरबंध होने करी कला-पक्ख दा सुतंतर अस्तित्व नेईं होई सकदा, कला-पक्ख दी एह् अभिव्यक्ति भाव-पक्ख दे अनुसार गै चलदी ऐ। संगीत-प्रधान भावें इच कविता दे शब्द बी संगीतमय होई जंदे न। पर अध्ययन दी सौख आस्तै भाव-पक्ख ते कला-पक्ख गी अस बक्ख-बक्ख करियै दिक्खने आं। कविता इच कला-पक्ख छंदोबद्धत थमां शुरू होंदा ऐ ते उस कन्नै गै एह् जुड़े दा होंदा ऐ की जे कविता इच लय दा होना बड़ा जरूरी मन्नेआ जंदा ऐ। छंबोद्धता उस लय इच पूरी चाल्ली सहायक सिद्ध होंदी ऐ।